எவ்வளவு யோசித்தாலும், முதல் பாகத்தின் காட்சிகள் எதுவும் சட்டென நினைவுக்கு வர மறுக்கிறது. பார்த்தோமா! சிரித்தோமோ! ஞாபகத்தில் நில்லாமல் மறைந்துவிடும். அவ்வளவுதான். பொழுதைக் கலகலப்பாகக் கழிக்க உதவும். அதற்கு மேல் எதிர்பார்க்கவும் கூடாது. ஆனால், தெரிந்தோ தெரியாமல் படம் பெண்ணியத்தைப் பேசுகிறது. அதுவும் மிக அழுத்தமாகப் பதிந்துள்ளார் இயக்குநர் C.S.அமுதன். சந்தானபாரதி ஷிவாவைப் பார்த்துச் சொல்கிறார். ‘நீ ஹீரோ. நாயகிக்கு உன்னைப் பிடிக்குதோ இல்லையோ, பிடிக்கிற வரை டார்ச்சர் செய்ய எல்லா உரிமையும் நாயகனுக்கு இருக்கு’ என்கிறார். சந்தானபாரதி நர்ஸாக வந்து ரெமோவைக் கலாய்க்கும் காட்சியினும், காதலின் பெயரால் வேட்டையாடப்படும் நாயகிகளின் பரிதாப நிலையைச் சுட்டிக் காட்டும் வசனமே மிக வலிமையானது. அதற்கு மகுடம் சூட்டுவது போல், ‘எவடா உன்னைப் பெத்தா?’ எனும் பாடல், ஆதிக்க-நார்சிஸ ஆண்வயத் திரையுலகின் மீது நேரடியாக எய்யப்படும் கற்கள், அவை பகடிக்காக வைக்கப்பட்டிருந்தாலும். அதற்காக அமுதனுக்குப் பிரத்தியேக பாராட்டுகள்.! முந்தையப் பாகத்தில், திஷா பாண்டேக்குக் கிடைக்காத வாய்ப்பு, ஐஸ்வர்யா மேனனுக்கு ‘எவடா உன்ன பெத்த’ பாடல் மூலம் கிடைத்துள்ளது.